  Виталий Пронин Программае пыриськон понна 2 ар вань на: сертификат басьтыны право сётӥсь нылпи вордскемын яке усыновить каремын луыны кулэ 2018-тӥ ар пумозь. Соин сэрен Пенсиосъя фондын бадӟым ужрад ортчиз.Нырысетӥзэ сыӵе сертификатэз 2007-тӥ арын басьтӥз Ижысь Мироновъёслэн семьязы Кира нылзы вордскем бере. Али нылашлы 10 арес ини. Яратэ суредаськыны, театральной кружоке шумпотыса ветлэ. Тае ваньзэ Кира ужрадысен вераз. Нылашлы оскизы Кузнецовъёслы 100 сюрсэтӥзэ сертификатэз кузьманы.Анжелика но Игорь Кузнецов кузпалъёслэн улон интызэс кемалась бадӟыматэмзы потэ ни вылэм, но сыӵе луонлыксы ӧй вал. Артём пизы вордскем бере семья быгатэ ни выль сэрег сярысь малпаськыны.Мироновъёс но, 10 ар талэсь азьло анай капиталлы сертификат басьтӥзы ни ке но, али гинэ сое куто ай - корка пукто. Ваньзэ сямен стройматериалъёсты капиталэн октӥллям.- Та программа туж юрттэ егит семьяослы. Соин шумпотымон, со одӥг арлы кузьгес каремын шуыса, - вера Кун Кенешысь депутат Ольга Черкасова. - Мон ачим ӵужай, алигес кыкто нунокъёсы вордскизы. Анай капиталэн нылпиосы ипотеказэс ворсаны быгатӥзы.Программае пыриськон понна 2 ар вань на: сертификат басьтыны право сётӥсь нылпи вордскемын яке усыновить каремын луыны кулэ 2018-тӥ ар пумозь. 10 ар ӵоже анай капиталлэн быдӟалаез будӥз 250 сюрсысен 453 сюрсозь.   